Ir-Regolament tal-Kummissjoni (KE) Nru 1566/2000
tat-18 ta'Lulju 2000
li jemenda r-Regolament (KEE) Nru 94/92 li jistipula regoli dettaljati għall-implimentazzjoni ta' l-arranġamenti għal importazzjonijiet minn pajjiżi terzi stipulati fir-Regolament tal-Kunsill (KEE) Nru 2092/91
IL-KUMMISSJONI TAL-KOMUNITA' EWROPEA,
Wara li kkunsidrat it-Trattat li jistabbilixxi l-Komunità Ewropea;
Wara li kkunsidrat Regolament tal-Kunsill (KEE) Nru 2092/91 ta' l-24 ta'Ġunju 1991 dwar il-produzzjoni organika ta' prodotti agrikoli u l-indikazzjonijiet li jirreferu għalihom fil-prodotti agrikoli u fl-oġġetti ta' l-ikel [1], l-aħħar emendat minn Regolament tal-Kummissjoni (KE) Nru 1437/2000 [2], u b'mod partikolari l-Artikoli 11(1)(a) tiegħu,
Billi:
(1) l-Artikolu 11(1) tar-Regolament (KEE) Nru 2092/91 jistipula li prodotti importati minn pajjiż terz jistgħu jinbigħu biss jekk ġejjin minn pajjiż terz li jidher fuq lista miktuba skond il-kriterji stipulati fil-paragrafu 2 ta' dak l-Artikolu. Dik il-lista hi fl-Anness tar-Regolament tal-Kummissjoni (KEE) Nru 94/92 [3], l-aħħar emendat mir-Regolament (KE) Nru 548/2000 [4].
(2) L-awtoritajiet Awstraljani talbu li l-Kummissjoni tinkludi korp ta' ċertifikazzjoni u ispezzjoni ġdida skond ir-Regolament (KEE) Nru 94/92.
(3) L-awtoritajiet Awstraljani taw lill-Kummissjoni l-garanziji u l-informazzjoni kollha neċessarja biex tiżgura li l-korp ta' ispezzjoni u ċertifikazzjoni ġdid jilħaq il-kriterji stipulati minn l-Artikolu 11(2) tar-Regolament tal-Kunsill (KEE) Nru 2092/91.
(4) Il-miżuri stipulati f'dan ir-Regolament huma b’mod konformi ma’ l-opinjoni tal-Kumitat imsemmi fl-Artikolu 14 tar-Regolament (KEE) Nru 2092/91,
ADOTTAT DAN IR-REGOLAMENT:
Artikolu 1
L-Anness tar-Regolament (KEE) Nru 94/92 jiġi emendat skond l-Anness ta' dan ir-Regolament.
Artikolu 2
Dan ir-Regolament jidħol fis-seħħ is-seba’ jum wara li jiġi ppubblikat fil-Ġurnal Uffiċjali tal-Komunità Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-18 ta' Lulju 2000.